טרנסג'נדרים החוששים לחייהם החלו להימלט ממחוז אצ'ה האוטונומי למחצה שבצפון אינדונזיה, הנשלט בידי חוקי השריעה. זאת, בעקבות מעשי אלימות נגדם ועל רקע מאמצים של הפרלמנט הלאומי במדינה לאסור על כל האוכלוסייה קיום יחסי מין מחוץ למסגרת הנישואים.
מבירת המחוז, בנדה אצ'ה, נמלטו כבר עשרות טרנסג'נדרים לאחר מעצרן של 12 נשים טרנסג'נדריות בצפון המחוז. הנשים, הידועות בשם "וואריה", נעצרו ביום ראשון בלילה על ידי המשטרה ומקומיים שפשטו על סלוני יופי ואילצו אותן להתפשט ולחתוך את שערן באמצע הרחוב. במעצרן הן נאלצו לעבור מעין "חינוך מגדרי מחדש", שכלל לבישת בגדי גברים, אימוני כושר עם שכיבות סמיכה ותרגילים לרגליים, והוראה להנמיך את קולן עד אשר הן יהיו ראויות לתואר "מאצ'ו".
קרוביהן של העצורות אמרו כי הן גם הופשטו מבגדיהן והוכו על ידי שוטרים ועם שחרורן סובלות מטראומה קשה. "כעסנו כל כך כששמענו על המעצרים של הוואריה ועל הטיפול הלא אנושי שנתנו להם", אמר רזא, נציג של איגוד הלהט"ב באצ'ה שביקש להתראיין בעילום שם. "אחרי מה שקרה נבהלנו ממש כי אנחנו מבינים מה קורה פה", הוסיף.
הודעה שהועברה בתוכנת המסרים וואטספ, על הפגנה מתוכננת היום התומכת ב"השמדת הלהט"ב", הציתה פחד בקרב הקהילה מפני פשיטות נוספות בימים הקרובים. ההודעה ציטטה רשימה של יותר מ-50 ארגונים, חלקם איסלאמיסטים, שלוקחים חלק בהפגנה לאחר תפילות יום השישי סמוך למסגד הגדול בבירת אצ'ה.
"סלוני יופי רבים נסגרו בגלל שמועות שהקיצונים יפשטו עליהם אחרי התפילה, לכן הם נסגרו זמנית ופונו - בסך הכל נשארו 40 מהם בעיר", אמר רזא, "קל מאוד למצוא ולזהות את הנשים הטרנסג'נדריות ולכן אני סבור שהן יתרחקו קצת מהאזור עד שהעניינים יירגעו", הוסיף.
מאז הלקאתם של שני גברים הומואים באצ'ה באפריל האחרון - הפעם הראשונה באינדונזיה שבה הוכו בציבור חברי קהילת הלהט"ב - חברי הקהילה באצ'ה חיו תחת חששות כבדים לביטחונם. ארגוני זכויות אדם מקומיים אמרו כי הרשתות החברתיות התמלאו בדברי שטנה והסתה נגד הקהילה ובקריאות "לטהר את אצ'ה מקהילת הלהט"ב".
לקראת הבחירות לנשיאות שייערכו במדינה בשנה הבאה, התבטאויות תמיכה בזכויות הלהט"ב באינדונזיה טומנות בחובן סיכונים פוליטיים כבדים. בסקר שנערך באחרונה נמצא כי קרוב ל-90% מהאינדונזים, שמכירים את המושג להט"ב, מפחדים מהומואים ולסביות וסבורים שיחסי מין חד מיניים אסורים בדת.
הפרלמנט הלאומי קידם השבוע הצעת החלטה להוציא מחוץ לחוק קיום יחסי מין מחוץ למסגרת הנישואים לא רק בקרב הקהילה הגאה אלא על גם על הטרוסקסואלים. פעילים למען זכויות אדם הביעו דאגה מהצעד ועצומה אינטרנטית נגד ההחלטה כבר השיגה יותר מ-35 אלף חתימות. "אולי זה יהיה הצעד הראשון במהפכה מינית במדינה, השראה להילחם בחזרה", אמר פעיל להט"ב בשם הוארטיו, "אולי זה יגרום לנו סוף סוף לפתוח את העיניים".